Stefan Zweig

Stefan Zweig, bet ganet e Vienna (en Impalaeriezh Aostria-Hungaria d'an ampoent) d'an 28 a viz Du 1881, ha marvet d'an 22 a viz C'hwevrer 1942 e Petrópolis, e-kichen Rio de Janeiro (Brazil), a zo ur skrivagner, saver pezhioù-c'hoari, buhezskridour ha kazetennour alamanek. En e amzer e oa unan eus brudetañ skrivagnerien ar bed.

Buhez
Dre ma oa pinvidik a-walc'h evit chom hep labourat e tremen bloavezhioù o veajiñ en Europa, Indez (e 1910) hag ar Stadoù-Unanet (1912). Deskiñ a ra meur a yezh estren, ha dizoleiñ sevenadur hag arzoù-kaer Europa. Dont a ra da vezañ mignon da Romain Rolland, Sigmund Freund, Charles Vildrac hag ar barzh flandrezat Emile Verhaeren. Treiñ a ra en alamaneg oberoù Charles Baudelaire, Arthur Rimbaud, Paul Verlaine ha John Keats.

Sevel a ra a-enep ar Brezel Bras, ur brezel hag a zo kontrol d'ar spered european, hervezañ. E vuhez skrivagner a zo bet dalc'hmat ur menoz hepken : sevel liammoù etre sevenadurioù Europa.

E 1934 ez a kuit eus Aostria evit en em staliañ e Londrez (Bro-Saoz), ken dic'houzañvus e teu da vezañ an tagadennoù enepyuzev en e vro. An nazied a sav a-enep e oberenn, ha taolet e vez e levrioù en tantad, war ur blasenn foran e Berlin zoken.

Kuitaat a ra ar Rouantelezh-Unanet avat evit kaout repu e Brazil e 1941. Skoet eo gant follentez Mab-Den, ar brezel-bed nevez, trec'h an nazied, ha marv e uhelbal a beoc'h. Divizout a ra en em lazhañ, asambles gant e wreg Lotte, d'an 23 a viz C'hwevrer 1942 e Petrópolis, e-kichen Rio de Janeiro. 

Savet en deus Stefan Zweig un oberenn liesseurt : romantoù, danevelloù (Ar c’hoari-echedoù), buhezskridoù (Fouche, Hölderlin, Balzac, Mary Stuart…), pezhioù-c'hoari (Volpone).

 Oberennoù 
 Vergessene Träume (1900), danevell
 Silberne Saiten (1901), barzhonegoù
 Der Stern über dem Walde (1904), danevell
 Die Liebe der Erika Ewald (1904), danevell
 Tersites(1907) 
 Brennendes Geheimnis (1911), danevell 
 Geschichte in der Dämmerung (1911), danevell
 Erstes Erlebnis. Vier Geschichten aus Kinderland (1911)
 Angst (1920), danevell
 Amok (1922), danevell
 Die Augen des ewigen Bruders (1922), danevell
 Verwirrung der Gefühle (1927), danevell
 Sternstunden der Menschheit (1927) 
 Untergang eines Herzens (1927), danevell
 Drei Dichter Casanova – Stendhal - Tolstoi (1928), buhezskridoù 
 Joseph Fouché (1929), buhezskrid 
 Die Heilung durch den Geist. Mesmer - Mary Baker Eddy - Freud (1930) 
 Marie Antoinette (1932), buhezskrid 
 Maria Stuart (1935), buhezskrid 
 Triumph und Tragik des Erasmus von Rotterdam (1935) 
 Die schweigsame Frau (1933)
 Castellio gegen Calvin oder Ein Gewissen gegen die Gewalt (1936) 
 Baumeister der Welt (1936) 
 Die gleich-ungleichen Schwestern (1937), danevell
 Magellan (1938), buhezskrid 
 Ungeduld des Herzens (1939) 
 Schachnovelle (Ar c’hoari-echedoù) (1941), danevell
 Die Welt von Gestern (1942), Emvuhezadur 
 Balzac, buhezskrid
 Rausch der Verwandlung, romant diechu
 Brief einer Unbekannten (Lizher ur vaouez dianavez)
 Ben Johnson's "Volpone", reuzc'hoari

 Oberennoù troet e brezhoneg 
 War al lenn, troet gant Herve Gouedard in Al Liamm Niv. 323 (Du-Kerzu 2000)
 Ar c'hoari-echedoù, troet gant Gérard Cornillet, An Alarc'h embannadurioù, 2013
 Lizher ur vaouez dianavez, troet gant Gérard Cornillet, An Alarc'h embannadurioù, 2013

Rummad:Meneger ar skrivagnerien
Rummad:Ganedigezhioù 1881
Rummad:Marvioù 1942
Rummad:Skrivagnerien Aostria
Rummad:Skrivagnerien alamanek
Rummad:Buhezskriderien
Rummad:Vienna